หุ้นกลุ่มเดินเรือขึ้นยกแผง เทรดคึกคักรับดัชนี BDI บวกแรง
หุ้นกลุ่มเดินเรือขึ้นยกแผง เทรดคึกคักรับดัชนี BDI บวกแรง
27 มี.ค. 2560

ผู้สื่อข่าวรายงานว่า ราคาหุ้นบริษัท จุฑานาวี จำกัด (มหาชน) หรือ JUTHA ณ เวลา 10.38 น. ราคาอยู่ที่ 2.92 บาท บวก 0.04 บาท หรือ 1.39% สูงสุดที่ 3 บาท ต่ำสุดที่ 2.92 บาท มูลค่าซื้อขายที่ 1.76 ล้านบาท
ขณะเดียวกันบริษัท อาร์ ซี แอล จำกัด (มหาชน) หรือ RCL ราคาอยู่ที่ 7.45 บาท บวก 0.35 บาท หรือ 4.93% สูงสุดที่ 7.60 บาท ต่ำสุดที่ 7.25 บาท มูลค่าซื้อขายที่ 88.67 ล้านบาท
นอกจากนี้บริษัท โทรีเซนไทย เอเยนต์ซีส์ จำกัด (มหาชน) หรือ TTA ราคาอยู่ที่ 10.10 บาท บวก 0.25 บาท หรือ 2.54% สูงสุดที่ 10.20 บาท ต่ำสุดที่ 10 บาท มูลค่าซื้อขายที่ 56.52 ล้านบาท ขณะที่ดัชนีตลาดหุ้นไทยโดยรวมบวก 0.02%
 
โดย บล.กรุงศรี ระบุในบทวิเคราะห์ว่า เมื่อวันศุกร์ที่ผ่านมาดัชนีค่าระวางเรือ (BDI) ปิดที่ 1,240 จุด เพิ่มขึ้น 44 จุด หรือ 3.68% เป็นบวกกับกลุ่มเดินเรือ ทั้งบมจ.พรีเชียส ชิพปิ้ง (PSL) และบมจ.โทรีเซนไทย เอเยนต์ซีส์ (TTA)
ด้าน บล.เอเชีย เวลท์ ระบุว่าเลือก TTA เป็น Pick of the day จากสัญญาณการฟื้นตัวที่สำคัญของอุตสาหกรรมเรือเทกองและคาดว่าบริษัทจะพลิกฟื้นจากผลขาดทุนขึ้นมามีกำไรในปี 60 และมีการเติบโตที่แข็งแกร่งต่อไปในอนาคต การฟื้นตัวของอุตสาหกรรมขนส่งสินค้าทั่วโลกจะได้รับแรงหนุนจากความต้องการที่เพิ่มขึ้นและอุปทานที่ลดลงในช่วง 2-3 ปีข้างหน้า
อย่างไรก็ตาม คาดการณ์อย่างระมัดระวังว่า  BDI อยู่ที่ระดับ 1,000 จุดในปี 60 และ 1,200 จุดในปี 61 ซึ่งพลิกจากระดับ 673 ในปี 59 และ 718 ในปี 58 ซึ่ง BDI ล่าสุด 24 มี.ค.60 ขึ้นมา 29% นับจากต้นปี มาเป็น 1,240 จุด ซึ่ง TTA จะได้รับประโยชน์อย่างมากจากอัตราค่าระวางเรือของโลกปรับตัวสูงขึ้น ในขณะที่คาดว่าธุรกิจอื่น ๆ ภายใต้ TTA จะมีการเติบโตในระดับปานกลางและมีส่วนช่วยสร้างรายได้และกระแสเงินสดอย่างต่อเนื่อง
ทั้งนี้ คาดว่ากำไรของ TTA จะฟื้นตัวจากขาดทุน 418 ล้านบาทในปี 59 และมีกำไรสุทธิ 1.54 พันล้านบาทในปี 60 และเพิ่มขึ้นอีก 14% เป็น 1.76 พันล้านบาทในปี 61 โดยให้ราคาเป้าหมายอยู่ที่ 13.00 บาท ซึ่งอิงค่า PBV ที่ 1.1 เท่าปี 60 เทียบกับ PBV ปัจจุบันที่ต่ำเพียง 0.8 เท่า ยังมี upside 32% จากราคาปัจจุบัน